
Raportul final al Grupului de lucru 4 al RECJ
“Cereri pentru cooperare”

Introducere
1. În ultimii ani, RECJ a urmărit împărtăşirea experienţei sistemelor judiciare şi promovarea bunelor practici, pentru a îmbunătăţi calitatea şi eficienţa justiţiei în Europa. Acest lucru a început cu înfiinţarea unei reţele pentru realizarea schimbului de informaţii între membrii şi observatori. Următorul pas l-a reprezentat formularea de recomandări, principii directoare şi standarde în domenii precum independenţa judiciară, etica, managementul calităţii, transparenţa şi  actualitatea.
2. Acest proiect s-a născut din ideea conform căreia este timpul ca RECJ să implementeze un sistem pentru acordarea de asistenţă către consiliile judiciare, în activitatea acestora de implementare a recomandărilor, principiilor directoare şi standardelor RECJ, precum şi în activitatea de soluţionare a problemelor. Conceptul a fost acela conform căruia o asemenea asistenţă va fi asigurată sub forma unui răspuns la o cerere de cooperare transmisă de un anumit consiliu. 
3. Ca urmare, acest grup de proiect a fost înfiinţat pentru a examina:
(1) Metodele prin care RECJ ar putea răspunde cererilor de cooperare formulate de membrii RECJ şi, posibil, de terţi;

(2) Limitele adecvate ale unei asemenea cooperări; şi
(3) Avantajele şi riscurile implicite. 
4. Grupul de proiect a luat în considerare aceste chestiuni şi şi-a exprimat concluziile principale în acest raport. S-a căzut de asemenea de acord ca recomandările formulate în Anexă să definească bazele şi limitările acestei noi activităţi a RECJ. 
5. Membrii grupului de proiect au fost reprezentanţi ai 16 state membre (Belgia, Bulgaria, Anglia şi Tara Galilor, Danemarca, Franţa, Ungaria, Irlanda, Italia, Lituania, Polonia, Portugalia, România, Scoţia, Slovacia, Slovenia şi Spania) precum şi un reprezentant al unei ţări observator, Turcia. Grupul de proiect a fost prezidat şi coordonat de dl. Geoffrey Vos, reprezentând Consiliul Judecătorilor din Anglia şi Tara Galilor.  

6. Grupul de proiect s-a întâlnit cu următoarele ocazii:-

(1) Întâlnire preliminară la Haga, 15-16 septembrie 2011.

(2) O întâlnire la Londra, 25 noiembrie 2011, în cadrul căreia s-a discutat un material detaliat cuprinzând comentariile tuturor membrilor. 
(3) Întâlniri la Roma (5-6 martie 2012), în cadrul cărora s-au discutat proiectul raportului grupului de lucru, precum şi comentariile scrise ale membrilor. 
7. Ulterior întâlnirii preliminare, proiectul a fost considerat în următoarele 7 domenii:-

(1) Formularea cererii de cooperare.
(2) Consideraţiile RECJ privind cererile de cooperare.
(3) Numirea reprezentanţilor care vor soluţiona cererile de cooperare.  
(4) Finanţarea furnizării cooperării.
(5) Metode de furnizare a cooperării.
(6) Raportare privind răspunsul formulat la cererea de cooperare.
(7) Riscurile asociate cu răspunsul formulat la cererea de cooperare.
Acest raport urmăreşte aceeaşi structură.

1. Formularea cererii de cooperare
8. Grupul de proiect a avut în vedere următoarele trei întrebări principale, în acest capitol:-

(1) De la cine se vor accepta cereri?

(2) Cui se vor adresa cererile?

(3) In ce formă vor fi redactate cererile?
De la cine se vor accepta cereri?

9. Grupul de lucru a considerat că cele mai importante întrebări sunt următoarele:-

(1) Vor fi acceptate cererile formulate de un consiliu judiciar din statul solicitant sau un organism echivalent, sau pot fi acceptate şi dacă sunt formulate de grupuri de asociaţii sau judecători, şi, dacă da, ce fel de grupuri de judecători?

(2) Vor fi acceptate cereri formulate de alte state decât membrii şi observatorii RECJ? Dacă da, cine ar putea fi acestea. 
10. Ambele întrebări au generat o consultare a articolelor 3 şi 4 al Statutului, Regulilor şi Regulamentelor RECJ, care prevăd următoarele:-

Articolul 3.1: “Asociaţia are ca scop îmbunătăţirea cooperării între consiliile judiciare şi membrii sistemului judiciar din statele membre ale Uniunii Europene şi statele candidate, precum şi buna înţelegere între acestea”.

Articolul 4: “…obiectivul Asociaţiei îl reprezintă cooperarea între membrii privind următoarele: …

· Schimburi de experienţă privind organizarea şi funcţionarea sistemelor judiciare;

· Furnizarea de expertiză, experienţă şi propuneri către instituţiile Uniunii Europene şi alte organizaţii naţionale şi internaţionale”.

Articolul 6, care guvernează calitatea de membru şi statutul observatorilor, este de asemenea relevant. Acesta prevede următoarele:-

Articolul 6.1: “Calitatea de membru este deschisă tuturor instituţiilor naţionale ale statelor membre ale Uniunii Europene, care sunt independente de sistemele executiv şi legislativ, sau care sunt autonome, şi care pot asigura responsabilitatea finală pentru susţinerea sistemului judiciar în furnizarea independentă a justiţiei”.
Articolul 6.5: “Statutul observatorilor poate, la cerere, fi acordat printr-o decizie unanimă a Adunării Generale:
· Ministerului de Justiţiei dintr-un stat membru al Uniunii Europene, atunci când în cadrul respectivului stat nu există o instituţie prevăzută la articolul 6.1.  
· Unei instituţii specificate în articolul 6.1, aparţinând unui stat candidat la Uniunea Europeană [şi al statelor membre ale Spaţiului Economic European …”. 

11. Articolul 3 evidenţiază două aspecte: în primul rând, RECJ se preocupă cu relaţia dintre judecători şi consiliile din diferite state, şi, în al doilea rând, statele în chestiune sunt state membre ale Uniunii Europene (UE) şi state candidate. Prevederea poate fi interpretată şi în sensul că RECJ a fost înfiinţat pentru a îmbunătăţi cooperare şi înţelegerea dintre consiliile şi magistraţii unui stat. Trebuie menţionat că accentul este pus pe îmbunătăţirea cooperării şi bunei înţelegeri, care reprezintă de altfel obiectivele acestui proiect. 
12. Articolul 4 subliniază obiectivele RECJ, incluzând cooperarea între membri în ceea ce priveşte organizarea şi funcţionarea sistemelor judiciare, precum şi prevederea privind experienţa organizaţiilor naţionale în cadrul unui stat. Ambele obiective sunt relevante pentru cooperarea propusă în cadrul acestui proiect. 
Cererile formulate de ce organisme vor fi acceptate?

13. Această întrebare a provocat multe dezbateri. În ultimă instanţă, s-a decis adoptarea uneia dintre următoarele posibilităţi:-

(1) Opţiunea 1: Numai cererile formulate de Consilii:  se vor accepta cererile formulate de membrii sau observatori ai RECJ, de consilii judiciare sau organisme echivalente din alte state europene.  In esenţă, această opinie a fost susţinută de cei care au considerat că nici o solicitare nu s-ar putea rezolva satisfăcător dacă nu ar avea suportul activ al Consiliului solicitant sau a unui observator al RECJ. 
(2) Opţiunea 2:  Cererile formulate de Consilii sau de grupuri de judecători, dacă au aprobarea Consiliului:  se vor accepta cererile formulate de membrii sau observatori ai RECJ sau de consilii sau organisme echivalente din alte state europene, sau de grupuri semnificative de judecători, care beneficiază de consimţământul expres sau aprobarea din partea Consiliului care îi reprezintă. 
14. S-a convenit să nu se accepte cererile formulate de judecători individuali, pentru ca RECJ să nu se implice în dispute parohiale. Cu toate acestea, s-a discutat dacă ar fi adecvat ca RECJ să se implice în cazuri precum:-

(1) Dacă un grup de magistraţi ar considera că o decizie luată de Consiliul Judiciar naţional încalcă principii de etică, încălcând astfel recomandările, principiile directoare şi standardele RECJ.
(2) Dacă o asociaţie a magistraţilor ar considera că Ministerul Justiţiei sau consiliul judiciar ar adopta o reglementare referitoare la salarizare sau pensie, care ar contraveni principiilor şi standardelor RECJ.  

(3) Dacă un grup de magistraţi ar considera că o procedură disciplinară este folosită pentru a ameninţa independenţa sistemului judiciar. 

15. In fiecare din aceste cazuri, chiar dacă, în situaţia în care RECJ se implică, ar putea risca să fie parte dintr-o dispută între guvernul naţional şi magistraţii individuali, se poate argumenta că pot fi încălcare principii esenţiale stabilite şi promovate de RECJ, iar scopul principal al RECJ este de a promova aderarea la bunele practici între membrii săi. 
16. Grupul de proiect a avut în vedere că un număr de alte organisme europene au răspuns la cereri formulate de grupuri de judecători în ceea ce priveşte chestiuni privind independenţa judiciară şi alte aspecte. A fost, de aceea, important ca RECJ să nu dubleze practicile altor organizaţii. 
17. In plus, grupul de proiect a considerat felul cererilor care pot fi formulate de consilii, spre deosebire de cele care pot fi formulate de grupuri de judecători sau procurori. Cererile care pot fi formulate de consilii s-ar referi, probabil, la aspectele generale ale sistemului judiciar - ar fi, deci, sistemice. Cererile formulate de grupurile de judecători s-ar referi la o problemă internă specifică. Ambele tipuri de cereri ar aduce în discuţie bunele practici promovate de RECJ. 
18. Grupul de proiect a concluzionat că opţiunea 1 ar fi recomandabilă, deoarece:-

(1) Scopul principal al RECJ este de stabili un sistem prin intermediul căruia RECJ să răspundă cererilor care ridică chestiuni privind îmbunătăţirea sistemului judiciar sau îndeplinirea recomandărilor, principiilor directoare şi standardelor RECJ.  Acest lucru se poate realiza prin colaborarea şi cooperarea dintre alte consilii cu consiliul solicitant, pentru a rezolva problema identificată. 
(2) RECJ a fost înfiinţată pentru a îmbunătăţi cooperarea între consilii din diferite state membre ale UE şi din statele membre candidate. Este în afara scopului şi obiectivelor RECJ să acţioneze ca un intermediar între un consiliu din statele membre şi guvernul statului său. Dacă RECJ ar accepta soluţionarea de cereri formulate de sindicate sau grupuri de judecători din state membre, ar exista un prea mare risc de implicare în politica internă. Dacă un grup de judecători ar ridica o chestiune în faţa consiliului naţional, acesta poate să decidă daca transmite cererea către RECJ sau nu.
(3) Dacă s-ar accepta cereri formulate de grupuri de judecători, ar apărea probleme insolubile privind raportarea. RECJ nu poate coopera sau asista organisme externe, precum sindicate ale judecătorilor dintr-un stat membru, fără riscul de a intra în conflict cu proprii membri. RECJ nu este mai mult decât o asociere a membrilor săi, astfel încât nu poate acţiona decât la solicitarea unui membru al său. 
(4) Chiar dacă grupul de proiect înţelege beneficiile unei abordări flexibile, s-a considerat potrivită existenţa unor limitări bine definite în primă instanţă. Articolul 4 al Statutului RECJ va asigura o anumită flexibilitate, dacă va apărea un proiect  bine fundamentat şi finanţat din afara reţelei. 
19. De îndată ce procesul de cooperare a fost experimentat şi testat, RECJ va putea considera, având în vedere şi experienţele reale, dacă să extindă domeniul de aplicare al proiectului. Pentru perioada iniţială, grupul de proiect a considerat prudent să adopte modalitatea cea mai sigură de a accepta numai cereri formulate de membrii şi observatorii RECJ. 
20. Grupul de proiect a considerat că acceptarea de cereri formulate de observatori ar extinde domeniul de aplicare al proiectului dincolo de consilii sau organisme echivalente, dar a decis că nu ar fi dezirabilă excluderea observatorilor pe motiv că statul pe care îl reprezintă nu are un consiliu judiciar sau un organism echivalent.  S-a notat de asemenea că au calitatea de observatori şi consilii sau organisme echivalente din state membre candidate.   
Din partea căror state se acceptă cererile?
21. Este clar că RECJ nu poate accepta cereri formulate de consilii sau organisme echivalente din state îndepărtate de Europa sau Uniunea Europeană. Grupul de proiect, cu toate acestea, a dezbătut dacă RECJ ar trebui să răspundă cererilor formulate de consilii din statele membre care aspiră la statului de membru al UE, şi fac demersuri pentru îmbunătăţirea standardelor privind sistemul judiciar, în acest sens.  Iniţial, s-au avut în vedere următoarele variante:-
(1) Opţiunea A: se vor accepta numai cereri formulate de consilii sau organisme echivalente în statele membre şi în statele care au fost formal acceptate de către UE ca stat candidat. 
(2) Opţiunea B: se vor accepta cereri, urmând a fi ulterior obiectul unei supra-aprecieri de echitate, formulate de consilii sau organisme echivalente din state membre, state membre candidate şi state potenţial candidate. 
22. În prezent, candidaţii formal acceptaţi pentru accederea la UE sunt Croaţia (care va deveni, în funcţie de ratificarea tratatului, membru al UE începând cu data de 1 iulie 2013), Macedonia, Muntenegru, Islanda, Turcia şi Serbia. 
23. UE numeşte candidaţi potenţiali pentru accederea la UE, astfel încât această categorie nu este una clar limitată.  În prezent, aceste state potenţial candidate sunt Bosnia şi Herţegovina, Kosovo conform cu Rezoluţia 1244 a Consiliului de Securitate al NU, şi Albania.  
24. Grupul de proiect, precum am menţionat în paragraful 20, a concluzionat pentru utilizarea unei formulări mai extinse, pentru a nu exclude observatorii care nu reprezintă un consiliu judiciar sau un organism echivalent. Recomandarea a fost că: ar trebui acceptate cereri, urmând a fi ulterior obiectul unei supra-aprecieri de echitate, formulate de membrii sau observatorii RECJ sau de consilii sau organisme echivalente din state potenţial candidate la UE. Se va observa că această formulare include consiliile şi organismele echivalente din statele membre candidate, care cu toţii sunt sau vor deveni observatori. 
25. Unul dintre obiectivele principale ale RECJ este de a sprijini statele care aspiră la statul de membru al UE pentru a-şi îmbunătăţi sistemele judiciare. RECJ nu şi-ar îndeplini obligaţia dacă ar ignora statele europene care pot deveni state candidate, dar nu au dobândit acest statut.
26. Nu există nici o dificultate în identificarea statelor membre potenţial candidate, chiar dacă nu există un proces formal de definire a acestor state de către UE ca “state membre potenţial candidate”.  UE deschide discuţiile cu anumite state, cu intenţia de a-şi declara formal candidatura; aceste state sunt considerate eligibile de către RECJ pentru a formula cereri de cooperare. RECJ îşi va păstra, în orice caz, o marjă de apreciere pentru a refuza cererile formulate de surse neeligibile. 
27. Chiar dacă articolul 3.1 se referă specific la state membre candidate, grupul de proiect nu a considerat acest articol ca excluzând posibilitatea ca RECJ să răspundă cererilor formulate de state potenţial candidate. Ar fi surprinzător ca RECJ să fi fost mandatat să refuze acordarea de asistenţă către consilii judiciare dacă s-ar considera, într-un caz special, că experienţa membrilor săi ar fi de un real beneficiu pentru respectivul consiliu. 
28. Anumiţi membrii ai grupului de proiect au considerat, conform articolului 4, că cererile de acordare a asistenţei formulate de consilii sau organisme echivalente din cele 17 state europene care nu sunt membre ale UE ar fi eligibile. Deşi acest lucru ar extinde scopul proiectului, asemenea cereri ar putea fi limitate la acelea care implică recomandări, principii directoare şi standarde ale RECJ. Grupul de proiect a decis ca, pentru prezent, acest lucru ar fi prea mult; dar s-a căzut de acord ca acest lucru să fie reconsiderat în următorii ani, avându-se în vedere flexibilitatea articolului  4.
Cui se vor adresa cererile?
29. Grupul de proiect a concluzionat că cererile ar trebui adresate Preşedintelui, care îşi va asuma această atribuţie.
30. Grupul de proiect a considerat că Preşedintele va trebui automat să transmită cererea către alţi membrii ai Comitetului Executiv, iar Comitetul Executiv să aibă responsabilitatea finală pentru soluţionarea unor astfel de cereri.  
In ce formă vor fi redactate cererile?

31. Grupul de proiect a fost de acord unanim ca toate cererile de asistenţă să fie redactate în scris, şi să includă o definire clară, scrisă, a problemei pentru care s-a solicitat cooperarea, precum şi orice alte informaţii şi documente relevante. Natura şi scopul proiectului particular trebuie să fie clare şi înregistrate în mod adecvat. De asemenea, s-a stabilit ca cererea  să nu fie redactată într-o anumită formă. Cererile se vor referi la diferite chestiuni, şi ar fi restrictiv dacă s-ar impune redactarea acestora într-o formă particulară. 
32. Website-ul RECJ va expune clar criteriile aplicabile pentru cererile de cooperare (a se vedea mai jos).

2. Analiza cererilor de cooperare, realizată de  către RECJ 

33. Grupul de proiect a fost de acord unanim ca fiecare cerere să fie analizată şi soluţionată de către Comitetul Executiv. Preşedintele a fost de acord cu această abordare. 

34. Ar fi axiomatic ca Preşedintele va raporta privind toate cererile şi soluţionarea dată de Comitetul Executiv, în cadrul întâlnirilor comitetelor directoare şi a adunărilor anuale subsecvente. 
35. Motivul acestui acord este că cererile trebuie să fie soluţionate cu celeritate, iar în prezent sunt doar trei întâlniri ale comitetelor directoare în fiecare an, şi o singură adunare generală. S-a căzut de acord ca RECJ va publica pe website procedura care va fi adoptată ulterior transmiterii cererii. 
36. Cea mai dificilă chestiune în această secţiune a privit criteriile conform cărora vor fi analizate cererile de cooperare. Secţiunea privind cererile de cooperare, pe website-ul RECJ,  va include criteriile conform cărora vor fi soluţionate cererile, precum şi o explicare a procedurii care va fi adoptate. De aceea, criteriile trebuie să fie clare.  
37. Membrii grupului de proiect au fost de acord că scopul principal al soluţionării cererilor de către RECJ va fi de a promova o mai bună implementare a recomandărilor, principiilor directoare şi a standardelor dezvoltate de RECJ încă de la începuturi. Acest acord, însă, nu răspunde integral întrebării privind limitele precise ale criteriilor ce urmează a fi utilizate de RECJ. 
38. Spre exemplu, la prima întâlnire a grupului de proiect, s-a considerat că un criteriu poate statua expres ca: “RECJ nu va acorda asistenţă, în mod normal, atunci când chestiunea priveşte sau implică un conflict între consiliul solicitant şi guvernul statului solicitant”.  După dezbateri ulterioare, grupul de proiect a considerat că un asemenea criteriu nu este necesar, deoarece Comitetul Director va avea grijă ca RECJ să nu fie implicată într-o dispută politică. Deşi recunoscând forţa unei asemenea premise, mai mulţi membrii ai grupului de proiect au considerat că RECJ s-ar putea implica atunci când recomandările, principiile directoare şi standardele sale ar fi grav încălcate de o acţiune a unui consiliu sau guvern naţional. Intr-un asemenea caz, RECJ va clarifica, cel puţin, dacă preferă să îşi ştie principiile respectate, iar acest lucru s-ar putea realiza numai dacă ar soluţiona respectiva cerere. 
39. Grupul de lucru a avut în vedere mai multe exemple de cereri care ar putea fi formulate şi care, direct sau indirect, ar putea genera un conflict potenţial. Următoarele cereri s-ar putea încadra în această categorie:-

(1) O cerere formulată de un consiliu, solicitând asistenţă pentru a răspunde propunerilor de modificare a legilor care privesc numirea judecătorilor, propuneri care ar exclude sau restricţiona numirile într-o anumită regiune sau secţiune a societăţii.

(2) O cerere formulată de un consiliu, privind abordarea de urmat în cazul sub-finanţării sistemului judiciar, lucru care generează o încărcătură de dosare semnificativă. 

(3) O cerere formulată de un consiliu, privind modalitatea de abordare a propunerii de închide instanţe importante. 

(4) O cerere privind o nouă procedură disciplinară pentru judecători, care s-a concretizat în revocarea judecătorilor care nu au soluţionat dispute administrative ce au implicat Guvernul într-o manieră pe care acesta nu o aprobă. 

40. După îndelungi dezbateri în cadrul celor trei întâlniri, grupul de proiect recomandă ca RECJ să adopte următoarele criterii:-

(1) Obiectivul RECJ este de a furniza asistenţă acolo unde cererile de cooperare solicită colaborarea în vederea rezolvării unei chestiuni privind:-

(a) Îmbunătăţirea sistemului judiciar sau îndeplinirea recomandărilor, principiilor directoare şi standardelor RECJ; şi/sau
(b) Îndeplinirea eficientă şi rapidă a activităţilor judiciare. 
(2) RECJ nu este obligat să asigure cooperare sau asistenţă în orice situaţie. Fiecare caz trebuie să fie considerat în mod particular, în funcţie de caracteristicile sale.
41. In soluţionarea cererii, RECJ va solicita statului solicitant dacă alte agenţii s-au implicat în soluţionarea disputei, pentru a evita suprapunerea furnizării de asistenţă. 
3. Numirea reprezentanţilor care vor soluţiona cererile de cooperare 
42. Grupul de proiect a fost de acord asupra faptului că reprezentanţii care vor soluţiona cererile de cooperare vor fi numiţi de Comitetul Executiv. 
43. Au existat anumite discuţii privind următoarele aspecte:-

(1) Dacă reprezentanţii numiţi să soluţioneze cererile de cooperare trebuie să fie de diferite naţionalităţi, pentru a păstra natura pan-europeană a soluţionării cererii de către RECJ;

(2) Fiecare consiliu membru ar trebui să furnizeze o listă cu experţii disponibili pentru a soluţiona cereri de o anumită natură. 
44. Domeniile în care ar putea fi solicitaţi experţii într-o anumită materie ar include următoarele:-

(1) Independenţa sistemului judiciar.

(2) Etica judiciară.

(3) Termeni şi condiţii pentru numirea/angajarea  şi promovarea judecătorilor şi procurorilor. 

(4) Proceduri disciplinare. 

(5) Proceduri judiciare privind plângerile.

(6) Celeritatea.

(7) Pregătirea profesională.

(8) Finanţarea sistemului judiciar. 

(9) Managementul şi finanţarea instanţelor şi sistemului judiciar, precum şi legislaţia în acest domeniu.
45. In ultima instanţă, grupul de proiect consideră ca nici una dintre propunerile din paragraful 43 nu este adecvată. S-a concluzionat că RECJ trebuie să abordeze fiecare cerere de cooperare cu maximă flexibilitate. 
46. Ar fi de asemenea problematică existenţa unei cerinţe conform căreia ar trebui numite echipe multi-naţionale în fiecare caz. Ar putea fi impracticabil, de exemplu, în cauze urgente, să numeşti mai mult de un reprezentant pentru a soluţiona cererea. Deşi ar fi de dorit în multe cazuri ca să fie constituite echipe multi-naţionale, grupul de proiect recomandă ca fiecare cerere să fie examinată de Comitetul Executiv. În principiu, fiecare membru al RECJ ar trebui să fie disponibil să furnizeze asemenea asistenţă, atunci când i se solicită, însă se poate dovedi impracticabil să nominalizeze indivizi care ulterior ar trebui să fie disponibili în timp scurt.
47. Crearea unei liste de experţi nu ar fi atât de utilă precum s-ar părea. Asemenea experţi ar avea cu siguranţă agendele pline, şi ar fi necesară găsirea unei persoane sau a mai multor persoane, în termen scurt. Experţii care ar putea fi sugeraţi de statele membre s-ar putea schimba frecvent, şi este de asemenea posibil să nu se primească cereri pentru un anumit domeniu de expertiză. Comitetul Executiv  este cel mai măsură să selecteze experţii cu experienţă adecvată, atunci când se transmite o anumită cerere. Ei vor şti cu siguranţă cine este cel mai calificat la momentul respectiv şi, de asemenea, vor putea solicita asistenţă membrilor pentru identificarea experţilor necesari. 
4. Finanţarea furnizării de asistenţă sau cooperare
48. Grupul de lucru a fost de acord că punctul de plecare în ceea ce priveşte chestiunile legate de finanţare este că RECJ nu ar putea demara soluţionarea unei cereri şi, implicit, demararea unui proiect, dacă nu ar exista, în avans, finanţare în acest sens. 

49. S-a decis, în consecinţă, că partea solicitantă ar trebui să finanţeze RECJ pentru soluţionarea cererii. Ca urmare, partea solicitantă ar trebui să menţioneze în cerere dacă poate finanţa sau nu demersul. 

50. Acestea fiind stabilite, mulţi membri ai grupului de proiect au dorit totuşi să nu descurajeze cererile formulate de consilii care nu ar putea asigura finanţare. S-a apreciat că, în multe cazuri, ar putea exista alte modalităţi în care ar fi posibil ca RECJ să finanţeze costurile aferente soluţionării cererii.  Aceste posibilităţi ar fi următoarele:-
(1) Finanţare asigurată de către RECJ.

(2) Finanţarea asigurată de cei care furnizează cooperarea.

(3) Finanţarea de către alte organisme, pro bono sau caritabile, sau de către guvernele naţionale.

(4) Finanţarea în avans de către Comisia Europeană. 

(5) Finanţare ad hoc de către Comisia Europeană.

51. Înainte de a se referi la aceste metode de finanţare, grupul de proiect a discutat dacă finanţarea ar trebui să fie limitată la cheltuieli proprii ale celor implicaţi în proiect, sau ar trebui să includă şi diurnă pentru personalul implicat sau pentru angajatori (spre exemplu, Ministerul Justiţiei). 
52. S-a căzut de acord ca RECJ să nu se implice în plata unor salarii pentru timpul petrecut în furnizarea de asistenţă. Se presupune că cei care vor furniza asistenţa nu vor avea de derulat o activitate permanentă, aşa încât ar fi nepotrivit să fie salarizaţi sau remuneraţi de RECJ sau statul solicitant, pentru absenţele lor temporare de la locul de muncă. 
Finanţarea asigurată de RECJ 
53. RECJ nu va putea finanţa costuri substanţiale asociate cu cererile pentru cooperare. Ar putea însă să suporte costuri minore asociate cu cererile cele mai importante. O asemenea finanţare ar trebui să fie pe de-a întregul la discreţia Preşedintelui şi Comitetului Executiv.
Finanţare asigurată de cei care furnizează cooperarea

54. Având în vedere că nu li se va solicita frecvent reprezentanţilor individuali ai anumitor state membre ale RECJ să furnizeze asistenţă, aceştia pot, în anumite situaţii, să îşi finanţeze deplasările în activităţile de furnizare a asistenţei. Mai există şi varianta ca reprezentanţii să suporte cheltuielile de deplasare, iar statul solicitant să suporte cheltuielile de cazare şi diurna. 

55. S-a căzut de acord ca această metodă de finanţare să nu fie nici descurajată, nici obligatorie. 

Finanţarea de către alte organisme, pro bono sau caritabile, sau de către guvernele naţionale

56. Această metodă de finanţare ar fi o reală posibilitate în anumite cazuri, însă se va stabili de la caz la caz. S-a căzut de acord, însă, că s-ar putea ajunge la situaţia în care o cerere nu s-ar finanţa din voinţa unei terţe părţi, iar RECJ ar trebui să încerce să obţină finanţare de la organisme filantropice sau guverne naţionale, ori de câte ori este posibil. 
Finanţarea în avans de către Comisia Europeană 

57. Teoretic, ar fi posibil să se aplice pentru finanţarea proiectului de cooperare de către Comisia Europeană, în avans. Cu toate acestea, apar anumite dificultăţi, mai ales faptul că finanţarea ar fi în cuantum de 70-75% din proiect, iar aprobarea unui proiect durează o perioadă îndelungată. 

58. S-a considerat, totuşi, ca, în viitor, va putea fi posibilă solicitarea de fonduri către Comisia Europeană, pentru finanţarea anumitor aspecte din proiect. 
Finanţare ad hoc din partea Comisiei Europene

59. S-a considerat că finanţarea ad hoc din partea Uniunii Europene ar fi mai impracticabilă decât finanţarea în avans. Oricât de meritoriu ar fi un proiect, CE nu finanţează în general proiecte în acest mod.

5. Metode de furnizare a cooperării 
60. Grupul de lucru a concluzionat că metodele de realizare a proiectelor trebuie să rămână flexibile. Ele vor depinde în mare măsură de natura solicitării şi de acţiunile necesare pentru implementarea ei. 

61. În linii generale, totuşi, se poate prezuma că va fi nevoie, în multe cazuri, să se efectueze o vizită „de explorare” în statul solicitant. Mai mult, nu ar trebui subestimată nici valoarea vizitelor reprezentanţilor statului solicitant în alte state ale RECJ. 

62. De asemenea, ar fi preferabil ca statul solicitant să îşi asume responsabilitatea organizării vizitelor, astfel încât Biroul RECJ să fie supra-aglomerat de activităţi.
63. Grupul de proiect a discutat dacă detaliile privind implementarea proiectului ar trebui prezentate pe website-ul RECJ. S-a argumentat că ar fi oportun, în situaţia în care s-a dobândit experienţă prin soluţionarea unei varietăţi de cauze, însă s-a considerat că ar fi inoportun, în prezent, ca metodele de soluţionare ale RECJ să fie circumscrise în vreun fel. 
6. Raportarea privind răspunsul formulat la cererea de cooperare
64. Grupul de lucru a convenit că reprezentanţii care au soluţionat cererile de cooperare ar trebui să elaboreze un raport în atenţia preşedintelui şi a Biroului Executiv, la finalul fiecărui proiect. Rapoartele vor fi disponibile pentru reuniunile ulterioare ale Comitetului Director şi ale Adunării Generale, dacă nu se solicită, în avans, confidenţialitatea. 

65. Rapoartele nu trebuie să fie transpuse într-un format anume, dar ar trebui să conţină informaţii referitoare la modul în care viitoarele solicitări pot fi abordate mai eficient şi efectiv. 

66. S-a agreat şi asupra faptului ca statului solicitant ar trebui să i se ceară să elaboreze un raport care să reflecte propria perspectivă asupra modului în care a fost livrat proiectul şi asupra succesului abordării. Şi aceste rapoarte ar trebui să fie transmise Comitetului Director şi Adunării Generale. Ar fi preferabil ca acest raport să fie aprobat de RECJ înainte să fie promulgat. 

67. Adunarea Generală ar putea aproba ca un raport privind experienţele non-confidenţiale dobândite ca urmare a soluţionării cererilor de asistenţă să fie publicat pe website-ul RECJ. Alternativ, Preşedintele ar putea include un raport privind derularea procesului, în cadrul raportului său anual, publicat de asemenea pe website-ul RECJ.
7. Riscurile asociate cu soluţionarea cererilor de cooperare 
68. Având în vedere cele şase puncte discutate mai sus, grupul de proiect a considerat un număr mare de riscuri care pot apărea în cadrul proiectului. Riscurile pot fi clasificate în riscuri pentru (a) succesul soluţionării unei cereri de cooperare particulare, şi pentru (b) RECJ în asumarea proiectului. Mai multe din riscurile identificate mai jos au ramificaţii atât pentru proiect, cât şi pentru RECJ. 
69. Grupul de proiect a concluzionat că, dacă recomandările sale au fost urmate, s-a justificat luarea riscurilor identificate, pentru ca RECJ să poată răspunde eficient cererilor pentru cooperare.  
70. Principalele riscuri asociate cu soluţionarea cererilor de cooperare de către RECJ pot fi clasificate după cum urmează. 
(1) Riscurile ca RECJ să-şi depăşească autoritatea, implicându-se prea mult în activităţile Consiliului sau fiind văzut ca implicându-se în politica internă a unui stat membru, sau fiind manipulat de persoane din cadrul părţii solicitante. 
Aceste riscuri vor fi ameliorate prin aplicarea criteriilor de mai sus, şi prin exercitarea discreţiei de către Comitetul Executiv, în soluţionarea cererilor particulare. 
(2) Riscul ca personalul implicat în cooperare să nu aibă experienţa adecvată sau problematic în orice alt mod.

Riscul va fi minimizat prin selectarea atentă a reprezentanţilor care vor soluţiona fiecare cerere. 
(3) Riscul ca subiectul cererii să fie mai degrabă de competenţa unei altei instituţii, precum Reţeaua europeană de pregătire profesională judiciară. 
Comitetul Executiv se va asigura ca RECJ este organismul potrivit pentru soluţionarea cererii. 
(4) Riscul ca RECJ să interfereze în relaţiile bilaterale de cooperare dintre consilii.  
Cooperarea bilaterală între consilii trebuie să fie încurajată. Cu toate acestea, atunci când Comitetul Executiv face toate investigaţiile înainte de demararea proiectului, nu va exista riscul ca   RECJ să interfereze în relaţiile bilaterale de cooperare dintre consilii sau să întrerupă astfel de relaţii.  
(5) Riscurile ocazionate de soluţionarea cererilor depuse de organisme sau indivizi care nu sunt membrii sau observatori ai RECJ. 
Riscul a fost dezbătut pe larg mai sus, referitor la entităţile care sunt eligibile pentru a depune cereri. Dacă se respectă precauţiile menţionate mai sus, ar trebui să existe un risc minim pentru RECJ şi membrii săi. 
(6) Riscul ca RECJ va primi prea multe solicitări şi nu le va putea soluţiona eficient. 
Comitetul Executiv va putea controla răspunsurile formulate ca urmare a cererilor depuse, şi se va asigura că RECJ nu îşi va depăşi capabilităţile şi capacitatea. 
(7) Riscurile financiare pentru RECJ.  
Dacă toate costurile sunt acoperite, conform cu recomandările de mai sus, anterior începerii proiectelor, nu ar trebui să existe nici un risc financiar pentru RECJ.
Concluzii
71. Grupul de proiect a redactat un rezumat al recomandărilor propuse pentru a fi adoptate în cadrul Adunării Generale de la Dublin. Documentul ar putea constitui baza pentru secţiunea aferentă cererilor de cooperare de pe website-ul RECJ, dacă recomandările grupului de proiect vor fi acceptate. 
72. Grupul de proiect a fost unanim de acord ca, fără a aduce atingere riscurilor identificate mai sus, se va furniza asistenţă şi cooperare consiliilor care o solicită, îmbunătăţindu-se astfel reputaţia RECJ. De asemenea, va întări unul din scopurile principale ale RECJ,  respectiv “ îmbunătăţirea cooperării între consiliile judiciare şi membrii sistemului judiciar din statele membre ale Uniunii Europene şi statele candidate, precum şi buna înţelegere între acestea”.
Anexă
Un rezumat al recomandărilor propuse de grupul de lucru pentru a fi adoptate de către RECJ în cadrul Adunării Generale organizate la Dublin, în luna mai 2012

Grupul de proiect recomandă ca RECJ să accepte pe viitor cereri pentru cooperare, conform cu următoarele principii şi criterii. 

1. Formularea cererii de cooperare sau asistenţă
1.
Cererile de cooperare şi asistenţă vor fi acceptate numai din partea membrilor sau observatorilor RECJ, sau din partea consiliilor sau organismelor echivalente din cadrul statelor membre potenţial candidate la UE. 
2.   Cererile de asistenţă vor fi redactate în scris, adresate Preşedintelui RECJ, şi vor include o definire clară, scrisă, a problemei pentru care s-a solicitat cooperarea, precum şi orice alte informaţii şi documente relevante. Solicitantul va menţiona clar dacă sunt implicate la momentul depunerii cererii alte consilii, organizaţii sau agenţii europene în chestiunile identificate în cerere. 
2. Analiza cererilor de cooperare, realizată de  către RECJ
3.
Fiecare cerere de cooperare va fi analizată şi soluţionată de către Comitetul Executiv, conform cu următoarele criterii  :-
(1) Obiectivul RECJ este de a furniza asistenţă acolo unde cererile de cooperare solicită colaborarea în vederea rezolvării unei chestiuni privind:-

(a) Îmbunătăţirea sistemului judiciar sau îndeplinirea recomandărilor, principiilor directoare şi standardelor RECJ; şi/sau

(b) Îndeplinirea eficientă şi rapidă a activităţilor judiciare. 

(2) RECJ nu este obligat să asigure cooperare sau asistenţă în orice situaţie. Fiecare caz trebuie să fie considerat în mod particular, în funcţie de caracteristicile sale.

3. Numirea reprezentanţilor care vor soluţiona  cererile de cooperare  
4.
Comitetul Executiv, dacă decide să soluţioneze cererea, va numi unul sau mai mulţi experţi, reprezentanţi ai unui sau mai multor state membre, pentru a soluţiona respectiva cerere. 
4. Finanţarea furnizării cooperării                     
5.
Dacă finanţarea din alte surse nu este disponibilă, solicitantul va menţiona în cerere dacă poate suporta cheltuielile ocazionate de derularea proiectului. Asemenea cheltuieli vor include cheltuielile de transport, masă şi cazare pentru reprezentanţii numiţi să soluţioneze cererea,  dar nu şi diurnă.  

6.
Dacă solicitantul nu poate finanţa cererea, va discuta cu conducerea RECJ posibilitatea de a utiliza alte surse de finanţare, precum finanţarea de către RECJ, UE, guverne naţionale sau alte organisme pro bono. RECJ nu va răspunde cererilor până când nu se va identifica finanţarea. 
5. Metode de furnizare a cooperării
7.
RECJ va decide dacă să răspundă şi cum să răspundă fiecărei cerere pentru cooperare depuse. Va informa solicitantul asupra procedurii şi modalităţii propuse pentru adoptare.
8.
Solicitantul va fi responsabil pentru organizarea oricărei vizite pe teritoriul ţării sale, dacă o asemenea vizită este necesară ca parte a procedurii de răspuns. 
6. Raportarea privind răspunsul formulat la cererea de cooperare
9. Reprezentanţii care au soluţionat cererile de cooperare vor elabora un raport în atenţia preşedintelui şi a Biroului Executiv, la finalul fiecărui proiect. Rapoartele vor fi disponibile pentru reuniunile ulterioare ale Comitetului Director şi ale Adunării Generale. Scopul acestor rapoarte este de a îndruma RECJ în soluţionarea mai eficientă a cererilor ulterioare.  

10.
Solicitantului i se va solicita de asemenea să elaboreze un raport care să reflecte propria perspectivă asupra modului în care a fost soluţionată cererea.

